**Møte i Frøya Øyråd**

**13. oktober 2016 kl 1730 - Kommunestyresalen**

**Tilstede:**

Tove Fasting, Dag Inge Mathisen, Anton Ulrik Ervik, Håvard Holte Os, Elin Wahl, Katrin H. Støen, Lilly Gården

**Sekretær:**

Hjørdis Årvik Smalø

**Forfall:**

Merete Aarvik Madsvaag, Berit Flåmo, Olga Rødsjø Johansen, Hege Stordahl-Bekken

**Sak 1- Gjennomgang av referat fra siste møte og innkalling til dette møtet.**

* Katrin Støen står ikke som møtt på dette møtet, men var tilstede. Referatet rettes av Hjørdis.
* Vedtak i sak 5 Sula grendelags representanter i Frøya Øyråd

Håvard skriver et brev til Sula grendelag og spør om hvem som er medlem og hvem som er vara for å få klargjort dette.

Ingen merknader utover dette.

**Sak 2 Kriterier for bruk av midlene i forbindelse med grønne konsesjoner avsatt til øyrekka.**

Thomas Sandvik informerer om vedtaket.

Midlene kommer fra de såkalte grønne konsesjoner. Staten lyste ut en runde med konsesjoner for laks, forskjellige kriterier som lå. Noe av det de ble solgt for skulle gå tilbake til kommunen der anleggene var.

Midlene har stått på bok en god stund. Årsaken til dette er at fylkesmannen er streng på hva disse kan brukes til og vi har brukt tid på å finne ut av dette.

Min innstilling – enten investeringer eller betale ned gjeld. Det var signaler fra politisk. Det meste er nå avsatt til «morgendagens omsorg», men noe er avsatt til et investeringsfond til bruk i øyrekka. Forpliktelsen (kriteriene for bruk) følger pengene selv om vi deler de opp i flere prosjekter.

Fylkesmannen sier at de ikke kan brukes til drift (næringstilskudd for drift eller etableringsstøtte). Prosjekter til bruk for innbyggerne er ok. Det er ikke begrenset til at kommunen skal være med i prosjektene.

Eksempler på ting de kan brukes til: Informasjonstavler er et godt formål – det er en ting som er til gode for hele øya, men eksisterende veilys – kan ikke skifte ut eksisterende lys, men man kan forlenge området der de skal gå. Komplisert.

Øyrådet skal være høringsinstans – og foreta en vurdering av hva som bør prioriteres. Fint om prioritering blir gjort. Økonomisjefen foretar en overordnet vurdering av hva som er innenfor og utenfor kriteriene. Man bør kanskje etterprøve pengene, enten ved rapport til øyrådet eller kommunen. Thomas ser nærmere på dette.

Hvorfor er ikke midlene utlyst? Tanken er å lyse det ut i avisen, men rekker det ikke før fristen nå.

Håvard: Synes det er veldig uheldig at det ikke er utlyst. Der bør det stå nærmere om hva kriteriene er. Bør ikke være enkelt å få penger, bør være realisme i det og man bør ha mulighet til å sjekke om pengene er brukt til det de søker om.

Thomas sender mail til de som har søkt om at de må legge frem budsjett og spesifisering. Det legges ut en «snutt» på facebooksiden til Frøya kommune om at det bør søkes innen 28. oktober. Håvard og Thomas tar en gjennomgang i morgen tidlig før det legges ut på facebook.

**Sak 3 Brannberedskapen i øyrekka**

Orientering fra Varabrannsjef Johan Pettersen om hvordan brannberedskapen i øyrekka er.

Ordningen er tuftet på regelverk/planer fra 1997. Vi har to mindre stasjoner i øyrekken, en i Sula og en i Mausund med 6 mann på hver. På Sula er vi ikke pålagt å ha annet enn et depo med utstyr, men har allikevel valgt å ha en stasjon der også. Hver stasjon har en ansvarlig stasjonsmester. Vanskelig med å rekruttere folk på Sula.

Det er innkjøpt utstyr til Sørburøy av Frøya kommune. Vedlikeholdes og drifters av Sørburøy selv. Vi har sagt oss villig til å hjelpe med dette. Bogøy fikk i fjor og skal selv drifte og vedlikeholde.

Vi har avtaler slik at vi kommer oss utover hvis det skjer noe – Wold og redningsskøyta. Utfordring å stille med bemanning fra fast-Frøya, begrenset hvor mange vi kan sende utover. Å få en egen båt er ikke aktuelt – den skal driftes og bemannes – det er det ikke midler til.

Dimensjonsforskrift – vi er innenfor denne, men ønsker oss mer – men budsjett tillater ikke det.

Lilly: Vi må kunne å bruke utstyret.

Det var opplæring da det ble opprettet, men er det behov for opplæring så gir vi dette – enten her eller på Sørburøy.

Lilly: hva med å lære å slukke en brann.

Her er det snakk om enkel slukking – kjøre på vann fra sjøen, dette kan vi også ta en runde på. Begrenset hva man kan gjøre utover dette.

Lilly: Jeg har 7 brakker som jeg ønsker å brenne ned. Stiller de til disposisjon for brannøvelse.

Det kan la seg gjøre – vi kan komme tilbake på dette. Bør helst skje på vinterstid – må være vindstille eller vind fra huset.

Gjæsingen – der har vi avtale med han som bor der slik at han kan opplære feriegjestene.

Anton Ulrik: det står en pumpe på Sauøy, men den er ikke pakket ut. Vet ikke når den er kommet dit. Ønsker oss en briefing på bruk av denne. For øvrig vil velforeningen ta for seg brannredskapen.

Dere må først sjekke om den er i orden – slanger etc tåler ikke å ligge lenge før den mørner og vann kommer ut overalt.

Det går an å søke om støtte til pisker for å slukke brann. Søk til kommunen – kan ikke love at det gis penger.

Håvard: hvordan er beredskapen på Mausund eller Sula.

Kan aldri garantere at det er folk tilgjengelig ved brann – ikke engang på Sistranda. Det kan hende at vi kan få en vaktordning der det sikrer at det er minimum 4 stk på vakt.

Det blir endringer i forskriftene slik at vi kan gjøre mer forebyggende arbeid. Dette kan gjøre at vi kan få en halv stilling til - det vil frigjøre tid til mer forebyggende arbeid.

Ros-analyse pågår. Skal være ferdig til 1. november. Vi kommer ikke til å få flere stasjoner – det er forebyggende som vil være aktuelt. Håper på ferdigbehandling politisk i løpet av dette året.

Øyrådet ønsker å få den på «høring» eller innsyn i den før den behandles.

Plan for oppfølging på utstyr vi gir bort har vi ikke opp, men har en forventning om at opplæring skjer internt på øyene fra de som har fått opplæring og det tas kontakt med oss for bistand ved behov.

Har vært store endringer siden 1997 – så vil sannsynligvis komme en del nye krav – særlig til overnattingssteder og serveringssteder.

*Er det mulig å få til en kombinert bil for utstyret til brann og syketransport?*

Det ser vi som en fordel hvis det hadde vært mulig. Dere og kommunen bør utøve trykk mot helseforetakene i forhold til å finne en ordning.

Fra 1.1.16 har hvert enkelt enhet ansvar for brannvernet. Innehaver av overnattingssted for eksempel har ansvar å ha risikovurdering og handlingsplan.

**Sak 4 Pasienttransport i øyrekka**

**Forkjørsrett for taxi i pasienttransport på ferga.**

Hjørdis purrer på svar. Har ikke hørt noe pr i dag.

**Transport av syke «internt» på øyene, jfr brevet fra Sula grendelag til Helse Midt.**

På Mausund er drosjen brukt, men denne er ikke på Mausund bestandig. På Sula og Sørburøy er det ikke drosje.

Grendelagene tar en runde om hvordan de vil håndtere dette/gjøre med dette. Hvis man kommer frem til noen løsning et sted så er det fint om man tar kontakt med de andre grendene slik at vi har felles agenda ut mot helseforetakene og kommunen.

**Sak 5 Øyrekka folkehøgskole**

Har vært to møter og folkemøte siden sist møte i øyrådet. Kommet en oppsummering fra folkemøtet som vil bli lagt ut på hjemmesiden til Frøya kommune.

**Sak 6 Aktivitetskalender for sommer 2017**

Flyttes til 3. novembermøtet.

**Sak 7 Eventuelt**

Jan Ingar Berge har søkt om fritak. Torfinn skal inn som fast representant, vara ikke valgt pr i dag. Mausund velger ny vara.

Sverre Haarstad har gått ut av Frøya Øyråd, det er ikke valg vara fra Sørburøy. Håvard skriver brev til velforeningen og ber om at nytt medlem og vara blir valgt.

Nytt møte fastsatt til 3. november.

Møtet slutt kl 1925